ครม.แจกพันล้านหนุนเอ็กซิมแบงก์ลุยสินเชื่อพาณิชยนาวี
ครม. ไฟเขียวงบ 1,050 ล้านบาท หนุนเอ็กซิมแบงก์ลุยสินเชื่อพาณิชยนาวี ในอัตราดอกเบี้ยต่ำ หวังกระตุ้นธุรกิจขนส่งสินค้าทางเรือ คาดยอดสินเชิ่อ 3 ปี มากกว่า 1.8 หมื่นล้านบาท&nbsp;
22 มี.ค. 2554

ครม. ไฟเขียวงบ 1,050 ล้านบาท หนุนเอ็กซิมแบงก์ลุยสินเชื่อพาณิชยนาวี ในอัตราดอกเบี้ยต่ำ หวังกระตุ้นธุรกิจขนส่งสินค้าทางเรือ คาดยอดสินเชิ่อ 3 ปี มากกว่า 1.8 หมื่นล้านบาท 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) รับทราบตามที่กระทรวงการคลังเสนอมาตรการทางการเงินเพื่อสนับสนุนการประกอบธุรกิจพาณิชยนาวี ที่ผ่านการพิจารณาของคณะกรรมการส่งเสริมการพาณิชยนาวีแล้ว และอนุมัติวงเงินงบประมาณสนับสนุนเป็นจำนวนไม่เกิน 1,050 ล้านบาท เป็นระยะเวลา 7 ปี ให้กับธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ เป็นผู้ให้สินเชื่อในลักษณะการปล่อยกู้ร่วมกับสถาบันการเงินอื่น (Syndicated Loan)เพื่อเป็นการพัฒนากองเรือไทยให้มีขนาดใหญ่ขึ้น และช่วยเหลือผู้ประกอบการพาณิชยนาวีไทยให้มีแหล่งเงินทุนในการจัดหาเรือในอัตราดอกเบี้ยต่ำและระยะเวลาการชำระคืนที่ผ่อนปรน   ซึ่งคาดว่าภายใน 3 ปียอดสินเชื่อจะเพิ่มขึ้นถึง 1.8 หมื่นล้านบาท 
ทั้งนี้ได้กำหนดเงื่อนไขในการสนับสนุนผู้ประกอบการ จะต้องเป็นกิจการที่ทำธุรกิจขนส่งสินค้าระหว่างประเทศ, เรือที่ลงทุนซื้อต้องนำมาจดทะเบียนในประเทศไทย, กรณีซื้อเรือเก่าอายุการใช้งานแล้วของเรือเก่าต้องไม่เกิน 20 ปี และให้รวมค่าซ่อมแซมครั้งแรกเพื่อให้เรืออยู่ในสภาพที่ใช้งานได้ไว้ในวงเงินสินเชื่อด้วย รวมถึงกิจการที่จดทะเบียนต้องเป็นบริษัท จำกัด ในประเทศไทย และมีผู้ถือหุ้นเป็นคนไทยไม่น้อยกว่า 51% ของทุนจดทะเบียนทั้งหมด
ขณะที่ระยะเวลาชำระคืนเงินกู้ต้องไม่เกิน 10 ปี โดยรวมระยะเวลาปลอดชำระเงินต้น 2 ปี สำหรับกรณีซื้อเรือใหม่ ในช่วง 5 ปีแรกจะได้รับการสนับสนุนดอกเบี้ยจากรัฐบาล แยกเป็น การกู้เงินสกุลบาท คิดดอกเบี้ย Prime Rate ของเอ็กซิมแบงก์ ที่ -2.5% หรือ กู้เป็นเงินสกุลดอลล่าร์ อัตราดอกเบี้ย LIBOR 6 เดือน ที่ 1% และอัตราดอกเบี้ยปีที่ 6-10 อัตราดอกเบี้ยอ้างอิงของเอ็กซิมแบงก์
“เบื้องต้นประเมินว่า ระยะเวลาการขอสินเชื่อภายใน 3 ปี นับจากวันที่ ครม. มีมติเห็นชอบมาตรการนี้ สินเชื่อพาณิชยนาวีจะขยายเพิ่มเป็น 18,000 ล้านบาท โดยมีวงเงินในปีแรกที่ 5,000 ล้านบาท ปีที่ 2 วงเงิน 6,000 ล้านบาท และปีที่ 3 วงเงิน 7,000 ล้านบาท รวมถึงจะเป็นการสร้างรายได้ให้ประเทศจากการขนส่งสินค้าระหว่างประเทศได้มากขึ้น ช่วยให้เกิดการจ้างงาน เป็นการเพิ่มโอกาสในการพัฒนาธุรกิจและอุตสาหกรรมต่อเนื่องที่เกี่ยวกับการเดินเรือ เช่น ธุรกิจอู่ต่อเรือหรือซ่อมเรือ รวมถึงเป็นหลักประกันความมั่นคงในภาวะวิกฤติ ซึ่งอาจไม่มีเรือต่างประเทศให้บริการ” นายวัชระ กล่าว
ทั้งนี้ในช่วงระยะเวลา 10 ปี ( ระยะเวลาปลอดชำระเงินต้น 2 ปี และระยะเวลาในการชำระคืน 8 ปี ) รัฐจะต้องใช้งบประมาณในการสนับสนุนค่าใช้จ่ายในการดำเนินการใหเ เอ็กซิมแบงก์ ในอัตรา 1.25 %  ของยอดเบิกถอนเงินที่ให้สินเชื่อไม่เกิน 1,050 ล้านบาท เป็นระยะเวลา 7 ปี แยกเป็นปีที่1 จำนวน 63 ล้านบาท , ปีที่ 2 จำนวน 138 ล้านบาท ,ปีที่ 3 จำนวน 217 ล้านบาท , ปีที่ 4 จำนวน 200 ล้านบาท , ปีที่ 5 จำนวน 172 ล้านบาท , ปีที่ 6 จำนวน 144 ล้านบาทและปีที่ 7 จำนวน 116 ล้านบาท